آکسفورد بیلیم یوردو داوا شیرکتی "آسترازنکا" ایله اینکیشاف ائتدیردیک‌لری یئنی تیپ کوروناویروس (کووید-19) علیهینه آشی‌نین اوشاق‌لاردا سیناق‌لارینی دایاندیردی.
بیلیم یوردوندان مؤوضوع یا دایر آچیقلاماسیندا بیلدیریلیب کی، پدیاتریک کلینیک تست‌لرینده هئچ بیر تهلوکه‌سیزلیک پروبلئمی اولماسا دا، یئنی سیناق‌لاردان اول بؤیوک‌لرده بیلدیریلن نادیر حال‌لاردا آشکارلانان ترومبوز/ ترومبوسیتوپنی (قان لاختالانماسی) حال‌لارینین نظردن کئچیریلمه‌سینه دایر اینگیلتره داوا و ساغلیق محصول‌لاری دوزنلمه تشکیلاتیندان (MHRA) علاوه معلومات گؤزلنیلیر.
بیلیم یوردو فوریه آییندا وئردیگی معلوماتدا 6 ایله 17 یاش آراسینداکی 300 کؤنول‌لو ایله سیناق کئچیره‌جک‌لرینی اعلان ائتمیشدی.
MHRA اینگیلتره‌ده "آکسفورد-آسترازنکا" آشی اولان 18،1 میلیون اینسان‌دان 30-دا قان لاختاسی یاراندیغینی و اونلاردان 7-نین 24 مارس تاریخینه قدر اؤلدوگونو بیلدیرمیش، لاکین حال-حاضیردا قان لاختالانماسی ایله آشی آراسیندا علاقه‌نین اولدوغونا دایر هئچ بیر ثبوت اولمادیغینی آچیقلامیشدی.
آوروپا داوا آژانسی (EMA) دونن (6 آوریل) "آسترازنکا" آشی‌سی ایله قان لاختالانماسی آراسیندا بیر علاقه اولدوغونو، آنجاق سببی‌نین هله دقیقلشدیریلمه‌دیگینی بیلدیردی.
بعضی آوروپا اؤلکه‌لری قان لاختالانماسینا سبب اولدوغو اوچون واکسن‌ین ایستیفاده‌سینی دایاندیردی و یا یاشا گؤره محدودلاشدیردی.
